Vojna vježba Velebit 18 – združena snaga stajala je 8,075.000 kuna, od čega su najveći troškovi osoblja, otkriveno je na današnjoj konferenciji MORH-a, a o procjenama troškova prvi je pisao Večernji list.

Na konferenciju nije došao ministar obrane Damir Krstičević, koji prije nije htio odgovoriti na pitanje o troškovima vježbe.

Pogledajte MORH-ov film pokazan na konferenciji:

Vaš preglednik ne omogućava pregled ovog sadržaja.

Načelnik Glavnog stožera Oružanih snaga Mirko Šundov rekao je na konferenciji da svaka država Europske unije provodi iste vježbe i da su troškovi približni. Za vježbe i obuke ove je godine predviđeno ukupno 16 milijuna kuna.

Šundov je rekao da su vježbom postigli zadane ciljeve.

– Vježbu smo planirali, pripremili, organizirali i proveli prije svega sigurno. Nije bilo izvanrednih događaja. Bilo je nekoliko ozljeda lakše naravi – rekao je Šundov, dodajući da su u ovoj vježbi prvi put imali cyber ratovanje i u tom dijelu prikupili važna iskustva.

Šundov je rekao da imaju dovoljno elemenata za analizu za cijelu godinu.

– Posebno bih istaknuo motivaciju ljudi kao našeg najvrjednijeg potencijala na svim razinama, a osobito na razini mladih časnika i dočasnika – rekao je Šundov, dodajući da će najzaslužnije predložiti za promaknuća i pohvale.

– I ovom vježbom pokazali smo da je Hrvatska vojska sada, u ovom trenutku, na ovoj razini razvoja, zaista pokazala da je sljednica hrvatske pobjedničke vojske iz Domovinskog rata – rekao je Šundov, dodajući da će vojska pomagati civilnim institucijama u svim potrebama, ali i biti spremna obraniti ovu "najljepšu zemlju na svijetu, našu Hrvatsku".

Pogledajte video vježbe: